Takal

An takal (Anadara antiquata L.; Ingles, nodular ark, granular ark, propeller ark, antique ark) sarong bingkáy na takopan na an hitsura nakaagid sa punaw alagad igwa ining pinong kurit o li'gi' sa tibulaka na an direksyon pasiring sa bukahan. Maputiputi o kolor gatas ini. Hinihingap an laman kun ini ipapakilo na ta itinda o lulutoon. Ini sarong especies nin buskay na kabali sa pamilyang "Arcidae".

Sa kaamayi pa kan taon 1600, nalista na ini ni Marcos de Lisboa sa saiyang Vocabulario de la Lengua Bicol, asin ini an saiyang diskripsyon kan hayop na ini sa dagat na dakul sa harani kan Sola' kan San Miguel:

tacal. unas almejas, que tiene la concha no lisa con una canalilla no lisa, como el ponao.

An mga taga-Sibobo, Calabanga sa Camarines Sur an paradara kan takal sa saod kan Ciudad nin Naga.

Pakinabang

An hiningap na laman kaini pwedeng adobohon, pwedeng i-barbekyu o pwede man sangkap sa sinabawan. An bingkay kaini ginagamit na gayo sa konstruksyon ta nasirbing apog kan panahon sa pagdukot kan mga gapo sa pagtogdok nin mga simbahan kasalak sa timpla an kaputian kan  sugok, galagala asin bandala.

Mga panluwas na takod

 http://www.marinespecies.org/aphia.php?p=taxdetails&id=207754 Kinua 25-03-14
 http://www.sealifebase.fisheries.ubc.ca/Photos/ThumbnailsSummary.php?ID=83569 Kinua 25-03-14
 http://link.springer.com/article/10.1007/BF00006713#page-1 Kinua 25-03-14

Toltolan 

Mga sira sa dagat